Ole Stavad (S), 1999-05-06:
Jeg skal huske at sige undskyld til CD.
Jeg fik faktisk i min besvarelse kun nævnt Venstre og De Konservative, og CD er jo - som det fremgår af forslaget - også medforslagsstiller.
Kun lige et par bemærkninger: Både hr. Svend Erik Hovmand og fru Pernille Sams gjorde en del ud af, at de mente, at jeg havde haft de forbeholdne briller fremme med hensyn til, hvilke problemer det indebærer.
Fru Pernille Sams sagde endda, at jeg var mest optaget af de administrative problemer hos Told & Skat.
Nu er det selvfølgelig vigtigt, at en minister er optaget af de administrative problemer i den butik, han selv har ansvaret for, men det var faktisk ikke det, jeg sagde, må jeg sige til fru Pernille Sams.
Det, jeg var optaget af, var, hvilke problemer dette medfører for andre borgere.
Hr. Svend Erik Hovmand siger, at der jo sådan set ingen problemer er i det.
Hvis man bliver arbejdsløs, kan man bare gå ned og få ændret sin forskudsangivelse og få et nyt skattekort.
Åh jo, men altså, hvis det er sådan, at vi ikke får det her håndteret for eksempelvis de grupper, som ofte er ansat i virksomheder med få ansatte, der har hyppige, men måske kortvarige ledighedsperioder, og hvis det ikke kan fungere både det ene og det andet sted, og hvis man hver gang skal ned og have et nyt skattekort, så mener jeg faktisk ikke, at vi har lavet et ordentligt stykke arbejde.
Så når jeg nævner de problemer, som vi skal forholde os til, er det ikke for at sige, at det her ikke er noget, vi vil gå meget aktivt og positivt ind i for at finde løsninger,
men jeg siger, at dér er der nogle opgaver, som vi skal finde ud af, hvordan man håndterer.
Og det, der giver sig selv, er jo sådan set ikke så svært.
Men der er nogle problemer, som vi skal have håndteret sådan, at det bliver en gevinst, og
ikke sådan, at man måske finder en eller anden fordel et sted, men den afløses af flere ulemper et andet sted
Det er jeg overbevist om vi er enige om.
Og det var sådan set bare det, der var budskabet. I forhold til Told & Skat var min tilbagemelding, som er det, regeringen står for, at det offentlige i sagens natur må påtage sig sin del af det administrative bøvl, og hvis det er sådan, at vi ved at lave tingene på en anden måde kan flytte nogle problemer fra de mindre virksomheder og over i f.eks. Told & Skat, så er jeg parat til det. Endelig til sidst kan man jo undre sig over det, som hr. Svend Erik Hovmand kan undre sig over.
Når hr. Svend Erik Hovmand undrer sig over, at jeg som skatteminister er minister på en sag, der vedrører skat, og at erhvervsministeren ikke har ment, at erhvervsministeren skulle tage sig af en sag, når hr. Svend Erik Hovmand, fordi han er erhvervsordfører, stiller et skatteforslag, ja, så er det, at man siger, at man kan undre sig over, hvad hr. Svend Erik Hovmand undrer sig over.
Så i øvrigt en tak til hr. Ole M. Nielsen.
Jeg synes, det var befriende også at få den - kan vi sige - saglige vinkel med ind, som hr. Ole M. Nielsen præsenterede os for.
Det er lidt vigtigt, at man ikke går hen og bliver så meget hykler, at man lader som om, at man altid har administrative forenklinger stående øverst på den politiske dagsorden.
Jeg har i hvert fald mødt Venstre og De Konservative i mange sammenhænge, hvor de har været parat til utrolig meget administrativt bøvl, hvis det var sådan, at man kunne nå det resultat, som man politisk gik efter.
Det tror jeg såmænd man kan tage os alle sammen i, men det er også en del af den virkelighed, vi forholder os til.